b'\n_START_ARTICLE_\nFinlands utenriks- og sikkerhetspolitikk\n_START_PARAGRAPH_\nFinlands utenriks- og sikkerhetspolitikk er et ansvar for Finlands ut\xc3\xb8vende myndigheter. Finlands president styrer landets utenrikspolitikk i samarbeid med statsr\xc3\xa5det, og er \xc3\xb8verstkommanderende for de v\xc3\xa6pnede styrkene. Regjeringen danner en forberedende komit\xc3\xa9 for utenriks- og sikkerhetspolitikk av statsministeren, utenriksministeren, forsvarsministeren og inntil fire andre ministre. Riksdagens utenrikskomit\xc3\xa9 forbereder lovgivning._NEWLINE_Det er 63 utenlandske ambassader i Finland, og en rekke land har ambassad\xc3\xb8rer i Norge, Sverige, Danmark eller Russland som er sideakkreditert til Finland. Finland har 92 utenlandsstasjoner.\n_START_SECTION_\nHistorie\n_START_PARAGRAPH_\nEt ideal i finsk politikk om \xc3\xa5 sikre sin overlevelse gjennom nasjonal enhet, har blitt satt i forbindelse med lidelsene under vinterkrigen og den finske borgerkrigen. For \xc3\xa5 ivareta langsiktige utenriks- og sikkerhetspolitiske interesser med realpolitiske midler, f\xc3\xb8rte Finland en uttalt n\xc3\xb8ytralitetspolitikk under den kalde krigen. Herav oppstod det vestlige uttrykket \xc2\xabfinlandisering\xc2\xbb, som en henvisning til Finland, om en ettergivende politikk overfor Sovjetunionen._NEWLINE_P\xc3\xa5 en annen side s\xc3\xb8kte Finland et nordisk samarbeid gjennom Nordisk r\xc3\xa5d, globalt samarbeid som medlem av FN fra 1955 og OSSE fra 1973 og \xc3\xb8konomisk integrasjon med Vesten, som med Bretton Woods-avtalene og frihandelsavtalen med EEC._NEWLINE_Etter oppl\xc3\xb8sningen av Sovjetunionen i 1991 sa Finland opp VSB-avtalen og Paris-avtalen av 1947, som hadde begrenset landets utenriks- og sikkerhetspolitiske handlefrihet. Finland var med p\xc3\xa5 \xc3\xa5 etablere \xc3\x98stersj\xc3\xb8r\xc3\xa5det i 1992. Finland s\xc3\xb8kte om EU-medlemskap tre m\xc3\xa5neder etter oppl\xc3\xb8sningen av Sovjetunionen, og ble medlem i 1995. Som EU-medlem har landet v\xc3\xa6rt en p\xc3\xa5driver for tettere politisk og \xc3\xb8konomisk integrasjon. Finland har v\xc3\xa6rt skeptisk til en felles forsvarspolitikk som en del av EUs felles utenriks- og sikkerhetspolitikk, men deltatt i Den nordiske stridsgruppe, en av EUs milit\xc3\xa6re innsatsgrupper, siden 2008. Det nordiske samarbeidet har blitt utvidet til det overveiende milit\xc3\xa6rfaglige avtaleverket NORDEFCO._NEWLINE_Ved siden av EU er Russland en viktig handelspartner. Finland har v\xc3\xa6rt med i Schengen-omr\xc3\xa5det siden 2001, men den finsk\xe2\x80\x93russiske grensekontrollen ved Vaalimaa skaper diplomatiske tvister. Finland yter stor utviklingshjelp til Russland, is\xc3\xa6r for \xc3\xa5 avhjelpe forurensning og andre milj\xc3\xb8problemer som p\xc3\xa5virker Finland. Finland er ogs\xc3\xa5 meget avhengig av import av elektrisitet og fossile brensler fra Russland. Det forekommer russisk spionasje mot Finland og russiske krenkelser av finsk luftrom og territorialfarvann._NEWLINE_I likhet med Sverige har ikke Finland fulgt andre land ved \xc3\x98stersj\xc3\xb8en og s\xc3\xb8kt om NATO-medlemskap. I 1994 var Sverige og Finland de f\xc3\xb8rste til \xc3\xa5 g\xc3\xa5 inn i Partnership for Peace, NATOs formaliserte samarbeid med andre stater i Europa og den tidligere Sovjetunionen. Finland har v\xc3\xa6rt med i Det euro-atlantiske partnerskap siden 1997, deltatt i NATO-ledede operasjoner som SFOR og KFOR p\xc3\xa5 Balkan og ISAF i Afghanistan, bidratt til NATO Response Force siden 2008, og v\xc3\xa6rt vertskap for flere internasjonale milit\xc3\xa6r\xc3\xb8velser. Over tid har et stort flertall av Finlands befolkning \xc3\xb8nsket \xc3\xa5 fortsette som NATO-partner uten medlemskap._NEWLINE_Foruten de f\xc3\xb8rnevnte organisasjonene er Finland medlem av Europar\xc3\xa5det, Verdensbanken, Det internasjonale pengefondet, Verdens handelsorganisasjon, Den internasjonale oppgj\xc3\xb8rsbanken, Den interamerikanske utviklingsbanken og Den asiatiske utviklingsbanken.'